# Tord massot

El tord negre, grívia, grívia negra, tord, tord marí, tord massot, tord roquer o ull de perdiu (Labrus merula) és una espècie de peix de la família dels làbrids i de l'ordre dels perciformes.

## Morfologia

* Els mascles poden assolir els 45 cm de longitud total i els 1.000 g de pes (és el làbrid més gros del Mediterrani).
* Cos alt, ovalat i comprimit.
* El cap és petit: la seua llargària és menor que l'altura màxima del cos.
* La boca és petita amb els llavis molt gruixats.
* Les mandíbules són extensibles.
* Les dents són còniques i fortes.
* L'aleta dorsal és llarga amb la part tova més llarga que alta. L'anal és curta. La caudal presenta una fenedura petita en el centre.
* El seu color depèn de l'hàbitat: pot ésser de color marró, blau fosc, negre, verd oliva o terrós i oliva, sense bandes ni taques blanques.
* Totes les aletes (tret de les pectorals, que són transparents) són vorejades d'un blau molt intens que en èpoques de zel pot ésser un violeta molt intens.
* El ventre és argentat lluent o clar.

## Reproducció

És madur sexualment quan arriba als 2 anys i fa entre 15 i 20 cm de llargària. És hermafrodita proterogin: primer és femella i, al cap de quatre anys, esdevé mascle. La reproducció té lloc durant la primavera. Els mascles tenen cura dels ous que es troben adherits a un niu fet d'algues.

## Alimentació

Menja garotes, equinoderms, poliquets, crustacis, cucs i mol·luscs.

## Hàbitat

Viu als litoral rocallosos i a les praderies de Posidonia entre els 2 i els 50 m. Els adults es troben a major fondària.

## Distribució geogràfica

Es troba des de Portugal (incloent-hi les Açores) fins al Marroc. També és present a la Mediterrània (abundant a la mar Adriàtica i a les costes dels Països Catalans).

## Costums

* És un peix territorial i solitari que viu amagat entre les roques.
* Molt sovint és vist, especialment els exemplars més grossos, sent desparasitat per llambregues (Symphodus melanocercus).
* És un animal diürn que s'adapta bé a la captivitat dins d'un aquari.

## Conservació

Apareix com a espècie en «risc mínim» a la Llista Vermella de la UICN.

## Pesca

Es captura amb tremalls, volantí i fusell submarí.

## Observacions

Té una longevitat de 17 anys.

## Referències

* ↑ «Labrus merula». Catalogue of Life. (anglès)
* ↑ The Taxonomicon (anglès)
* 1 2 FishBase (anglès)
* ↑ Mas Ferrà, Xavier i Canyelles Ferrà, Xavier: Peixos de les Illes Balears. Editorial Moll, Palma, maig del 2000. Manuals d'introducció a la naturalesa, 13. ISBN 84-273-6013-4. Planes 201-202.
* 1 2 3 Mas Ferrà, Xavier i Canyelles Ferrà, Xavier: Peixos de les Illes Balears. Plana 202.
* 1 2 DORIS (francès)
* ↑ «Tord massot». Gran Enciclopèdia Catalana. Barcelona: Grup Enciclopèdia Catalana.
* ↑ El Maestro Pescador Arxivat 2009-02-11 a Wayback Machine. (castellà)
* ↑ Pollard, D. (2010). "Labrus merula." 2010 Llista Vermella de la UICN. Unió Internacional per a la Conservació de la Natura, edició 2010. [Consulta: 3 abril 2023]
* ↑ Quignard, J.-P. i A. Pras, 1986. Labridae. p. 919-942. A P.J.P. Whitehead, M.-L. Bauchot, J.-C. Hureau, J. Nielsen i E. Tortonese (editors) Fishes of the north-eastern Atlantic and the Mediterranean. UNESCO, París. Vol. 2.

## Enllaços externs

* Mondo Marino (italià)